АдэкIэ зэрыхъунум иропIейтей
«Спартак-Налшык» футбол клубым и унафэщI Мэшыкъуэ Аслъэн вэсэмахуэ хэтащ Урысей Профессионал Лигэм хыхьэ командэхэм я Iэтащхьэхэм видиозэпыщIэныгъэм и Iэмалхэр къагъэсэбэпыну ирагъэкIуэкIа зэIущIэм.ЕтIуанэ дивизионым щыджэгухэр егъэпIейтей коронавирус уз зэрыцIалэм и зэранкIэ зэхьэзэхуэр кIыхьу зэрызэпагъэуам. Гъатхэпэм ику лъандэрэ командэхэр зэбграутIыпщыкIыжауэ, щхьэж и Iуэху зэрыхъум хуэдэу зэманыр егъакIуэ, цIыху зэхыхьэхэм зыпыIуадзу. Абы щыгъуэми, наIуэкъым Урысей Федерацэм футболымкIэ зэпеуэхэм щыщIадзэжынур дапщэщми.ЗэIущIэм къыщыпсалъэу Мэшыкъуэ Аслъэн жиIащ «Спартак-Налшык» профессионал футбол клу- бым къыхуагъэува мардэм тету гупыр пIалъэкIэ зэрызэбграгъэкIыжар икIи футболистхэр езыр-езыру я щытыкIэм зэрыкIэлъыплъыжыр. Ардыдэр ехьэлIащ сабийныбжьыщIэ спорт школым къекIуалIэхэми. Абы щхьэкIэ къэмынэу клубым и финанс къалэнхэр нэсу егъэзащIэ икIи псоми я улахуэр и чэзум яIэрохьэ. ЩытыкIэ гугъум къыхэкIыу штатхэр ягъэмэщIэнуи мурад яIэкъым.
Видеоконференцым нэхъ иригузавэу къыщаIэтахэм ящыщщ футболистхэмрэ абыхэм я гъэсакIуэхэмрэ иращIылIа зэгурыIуэныгъэхэр. Къапщтэмэ, «Спартак-Налшыкым» хэтхэм яйхэм я пIалъэр накъыгъэ (май) мазэм и кIэухым йокI.
Мэшыкъуэм къыхигъэщащ, зэрыхьэзырыр абы къыпащэну, Урысей Футбол Зэгухьэныгъэм зэхьэзэхуэр зэхиублэжу хъыбар къазэрыIэрыхьэу. Ар къэхъунущ зэпеуэм щIидзэжыным тхьэмахуитI иIэжу, командэхэм абы зыхуагъэхьэзырыну зэман яIэн хуэдэу.
ЕтIуанэ дивизионым зэхьэзэхуэр щрагъэжьэжмэ, къэнэжа джэгугъуэхэр тхьэмахуэ къэс тIурытIурэ зэхагъэтынущ, 2019 — 2020 гъэм я зэпеуэр нэхъ псынщIэу ирагъэухын папщIэ. КъыкIэлъыкIуэ чемпионатми зыхуагъэхьэзырыну къахуэнэнур зэман нэхъ мащIэщ, пасэу яубзыхуа пIалъэм щIадзэфын хуэдэу. ЗэрыхуагъэфащэмкIэ, ар шыщхьэуIум (августым) икухэм зэхаублэнущ, коронавирус уз зэрыцIалэм апхуэдэ Iэмал къаритмэ.
Фигу къэдгъэкIыжынщи, Урысей Федерацэм топджэгур накъыгъэм и 31 пщIондэ зэкIэ зэтрагъэувыIащ, адрей спорт зэхьэзэхуэ псоми хуэдэу. А пIалъэр къэблагъэмэ, Iуэхум адэкIэ унафэ тращIыхьынущ.
Жыласэ Заурбэч.
